SELETUSKIRI

ETTEPANEKU TAUST

1. Globaliseerumisega Kohanemise Euroopa Fondist (edaspidi „EGF” või „fond”) rahalise toetuse saamise suhtes kohaldatavad eeskirjad on sätestatud Euroopa Parlamendi ja nõukogu 17. detsembri 2013. aasta määruses (EL) nr 1309/2013, mis käsitleb Globaliseerumisega Kohanemise Euroopa Fondi (2014–2020) ja millega tunnistatakse kehtetuks määrus (EÜ) nr 1927/2006[1] (edaspidi „EGFi määrus”).

2. Prantsusmaa ametiasutused on esitanud taotluse EGF/2014/006 FR/PSA, et saada fondist rahalist toetust seoses töötajate koondamisega Prantsusmaal ettevõttes Peugeot Citroën Automobiles (edaspidi „PSA”).

3. See taotlus on kohati puudulik, puudused on ära toodud seletuskirja põhjendustes 32 ja 33. Hoolimata neist puudustest sai komisjon Prantsusmaa esitatud taotlust hinnata. Pärast taotluse hindamist otsustas komisjon kooskõlas EGFi määruse kõikide kohaldatavate sätetega, et EGFist rahalise toetuse andmise tingimused on täidetud.

TAOTLUSE KOKKUVÕTE

EGFi taotlus: || EGF/2014/006 FR/PSA

Liikmesriik: || Prantsusmaa

Asjaomased piirkonnad (NUTSi 2. tasand): || Ile de France (FR10) Bretagne (FR52)

Taotluse esitamise kuupäev: || 25. aprill 2014

Taotluse kättesaamise kinnitamise kuupäev: || 7. mai 2014

Lisateabe nõudmise kuupäev: || 8. mai 2014

Lisateabe esitamise tähtaeg: || 19. juuni 2014

Hindamise lõpuleviimise tähtaeg: || 11. september 2014

Sekkumiskriteerium: || EGFi määruse artikli 4 lõike 1 punkt a

Põhiettevõte: || Peugeot Citroën Automobile (PSA)

Majanduse tegevusala sektor (NACE Rev. 2 osa)[2]: || Osa 29 (Mootorsõidukite, haagiste ja poolhaagiste tootmine)

Tütarettevõtjate, tarnijate ja tootmisahela järgmise etapi tootjate arv: || 0

Vaatlusperiood (neli kuud): || 1. oktoober 2013 – 31. jaanuar 2014

Koondamiste ja tegevuse lõpetamise juhtude arv vaatlusperioodil (a): || 1 989

Koondamiste ja tegevuse lõpetamise juhtude arv enne või pärast vaatlusperioodi (b): || 4 131

Koondamisi kokku (a + b): || 6 120

Sihtrühmas olevate toetusesaajate hinnanguline koguarv: || 2 357

Sihtrühmas olevate mittetöötavate ja mitteõppivate noorte arv: || 0

Individuaalsete teenuste eelarve (eurodes): || 21 133 946

EGFi rakendamise eelarve[3] (eurodes) || 40 396

Kogueelarve (eurodes): || 21 174 342

EGFi toetus eurodes (60 %) (eurodes): || 12 704 605

TAOTLUSE HINDAMINE

Menetlus

4. Prantsusmaa ametiasutused esitasid taotluse EGF/2014/006 FR/PSA 25. aprillil 2014, 12 nädala jooksul alates punktides 6–8 sätestatud sekkumiskriteeriumide täitmise kuupäevast. Komisjon kinnitas kahe nädala jooksul alates taotluse esitamise kuupäevast, st 7. mail 2014, et ta on taotluse kätte saanud, ja taotles järgmisel päeval (8. mail 2014) Prantsusmaa ametiasutustelt lisateavet. Lisateave esitati kuue nädala jooksul teabenõude esitamise kuupäevast. Täieliku taotluse saamisest alates arvestatav 12 nädala pikkune tähtaeg, mille jooksul komisjon peaks viima lõpule hindamise taotluse vastavuse kohta rahalise toetuse andmise tingimustele, lõpeb 11. septembril 2014.

Taotluse rahastamiskõlblikkus

Asjaomased ettevõtted ja toetusesaajad

5. Taotlus on esitatud ettevõttes PSA koondatud 6 120 töötajaga seoses. Ettevõte tegutseb NACE Rev. 2 osa 29 „Mootorsõidukite, haagiste ja poolhaagiste tootmine” alla kuuluvas majandussektoris. Koondamised toimusid peamiselt Aulnay´ tehases, mis suleti ja mis paikneb NUTS[4] 2 tasandi piirkonnas Ile de France´is (FR10), ning Rennes´i tehases, kus koondati enamik töötajaist ja mis asub Bretagnes (FR52).

Sekkumiskriteeriumid

6. Prantsusmaa ametiasutused esitasid taotluse EGFi määruse artikli 4 lõike 1 punkti a kohaste sekkumiskriteeriumide alusel, milles on seatud tingimuseks, et vaatlusperioodiks oleva nelja kuu jooksul on mõne liikmesriigi ettevõttes koondatud või oma tegevuse lõpetanud vähemalt 500 töötajat või füüsilisest isikust ettevõtjat, kaasa arvatud töötajad, kes on koondatud, või füüsilisest isikust ettevõtjad, kes on tegevuse lõpetanud nimetatud ettevõtte tarnijate ja tootmisahela järgmise etapi tootjate juures.

7. Neljakuuline vaatlusperiood kestis 1. oktoobrist 2013 kuni 31. jaanuarini 2014.

8. Taotlus on esitatud ettevõttes PSA neljakuulise vaatlusperioodi vältel koondatud 1 989 töötajaga seoses[5].

Koondamiste ja tegevuse lõpetamise juhtude arvutamine

9. Kõik 1 989 koondamist arvestati kuupäevast, mil ettevõtja esitas töötajale individuaalse teate koondamise või töölepingu lõpetamise kohta.

Rahastamise nõuetele vastavad toetusesaajad

10. Lisaks juba osutatud 1 989 töötajale kuuluvad rahastamise nõuetele vastavate toetusesaajate hulka 4 131 töötajat, kes koondati enne nelja kuu pikkust vaatlusperioodi või hiljem. Need töötajad koondati pärast kavandatavate töökohtade kaotamise üldist väljakuulutamist 25. juulil 2012. On võimalik kindlaks teha selge põhjuslik seos vaatlusperioodil toimunud sündmusega, mis töökohtade kaotamise põhjustas.

11. Rahastamise nõuetele vastavaid toetusesaajaid on kokku 6 120.

Seos koondamiste ja maailmakaubanduses üleilmastumise tõttu toimunud suurte struktuurimuutuste vahel

12. Selleks et näidata seost koondamiste ja maailmakaubanduses üleilmastumise tõttu toimunud suurte struktuurimuutuste vahel, viitab Prantsusmaa veebilehel „L'industrie Automobile Francaise, Analyse et statistiques 2013”[6] avaldatud andmetele väites, et ajavahemikus 2000–2012 suurenes sõidukite tootmine maailmas 25 miljoni ühiku võrra ehk 44 %. Hoolimata üleilmse finants- ja majanduskriisi mõjudest suurenes (ja suureneb veelgi) sõidukite tootmine maailmas umbes 3 % aastas.

13. Jätkuva toomiskasvu taustal ilmnesid suured erinevused nende riikide, kus mootorsõidukeid oli juba kaua toodetud, ja nende vahel, kus oli neid hiljuti tootma hakatud. See tähendab, et samas ajavahemikus (2000–2012) kahanes tootmine USAs 11 %, Lääne-Euroopas 25 % ja Jaapanis 2 %. Samal ajal kasvas Lõuna-Koreas, Hiinas, Türgis, Indoneesias, Iraanis, Malaisias, Tais ja Lõuna-Ameerikas tootmine märgatavalt ja moodustab nüüd 47 % sõidukite tootmisest kogu maailmas (2000. aasta 15 %-ga võrreldes on see tõusnud). OICA statistika[7] kohaselt toodeti 2013. aastal EL 27-s 16,2 miljonit sõidukit, mis moodustas maailmas toodetavast 87,3 miljonist sõidukist 18,54 %, ja oli EL 15-s 2000. aastal toodetud 17,1 miljonist sõidukist vähem (2000. aastal toodeti kogu maailmas 58,3 miljonit sõidukit ja EL 15 toodang moodustas sellest 29,41 %).

14. Veebilehel „L'industrie Automobile Francaise, Analyse et statistiques 2013” on veel kinnitatud, et nõudluse osas on ELi turg jõudnud küpsesse faasi, kus kasv on suhteliselt aeglane, samas kui BRIC riikide osakaal kogu maailma nõudluses on suurenenud 8,4 %-lt 2000. aastal 33,5 %-ni 2010. aastal. ELis paiknevate tootjate asukoht ei soodusta aga sellest nõudluse kasvust kasu saamist. Isegi ELis endas on kolmandatest riikidest pärit tootjad hõivamas järjest suuremat turuosa.

15. Praeguseks on autotööstuselt laekunud EGFile 21 taotlust, 12 neist põhinesid kaubandusega seotud üleilmastumise mõjul ja 9 üleilmse finants- ja majanduskriisi tagajärgedel.

Koondamisi ja tegevuse lõpetamist põhjustanud sündmused

16. Sündmused, mis põhjustasid koondamised ettevõttes PSA on ettevõtjate grupi 560 miljoni euro suurune kahjum 2012. aastal, mis tulenes nõudluse vähenemisest, hinnasurvest ja PSA tegevuse lõpetamisest Iraanis 2012. aasta märtsis (viimane oli vajalik rahvusvaheliste ja ELi sanktsioonide tõttu). 2011. aastal moodustas Iraanis toimunud müük 12 % kogumüügist, seega oli Iraani tehaste sulgemisel grupi jaoks oluline negatiivne mõju. 2011. aasta märtsis Kirde-Jaapanis toimunud maavärina ja tsunaamiga kaasnesid veel mõningate grupi toodetavate diiselsõidukite tootmiseks vajalike sisendite tarneraskused.

17. Grupi 2009. aasta tegevuskavale, kus käsitleti tulemuste parandamist ja konkurentsivõime tõstmist, järgnes 2012. aastal täiendav tegevuskava, milles seati eesmärgiks kulude vähendamine, sealhulgas personali koondamine.

18. Tootmistehas Aulnays (Ile de France) suletakse täielikult 2014. aastal ning Rennes´is (Bretagne) asuvas tehases vähendatakse töötajaid uute investeeringutega seoses. Ülejäänud tehastes soovitas ettevõtja töötajatel esitada vabatahtlikult lahkumisavaldused.

Töökohtade kaotamise oodatav mõju kohalikule, piirkondlikule või riigi majandusele ja tööhõivele

19. Koondamistel on asjaomastes piirkondades märgatav kahjulik mõju kohalikule ja piirkonna majandusele. Kokkuleppel asjaomaste riigiasutustega on ettevõtja korraldanud Aulnay´ ja Rennes´i tehaste ümbruskonna kohta piirkondlikud mõju-uuringud. Aulnay´ tehas oli oma kommuuni suuruselt kaheksas tööandja ning koondamised vähendasid tööl käivate inimeste arvu selles piirkonnas 13,6 % võrra. Rennes´is on töötajate arvu vähenemine väiksem, kuid tuleb märkida, et seda piirkonda on üldine majanduslangus juba eelnevalt kahjustanud ja töötute arv Bretagne´ piirkonnas tervikuna on viimase viie aasta jooksul kahekordistunud.

20. Prantsusmaa õiguses on sätestatud, et koondamisi teostav ettevõtja (kui ta vastab teatavatele miinimumkriteeriumidele) peab võtma teatud meetmeid, et aidata elavdada koondamistest mõjutatud piirkondade majandust. Prantsuse Vabariik ja Peugeot Citroën Automobiles (PSA) kirjutasid 27. septembril 2013 alla vastavale kavale. Seega näiteks loodab ettevõtja meelitada vabanevatesse tööstusrajatistesse uusi tööandjaid ja võimaldada seeläbi endistel töötajatel uut tööd leida. Samuti aitab ettevõtja töötajatel elukohta vahetada, et nad saaksid võtta vastu tööpakkumisi muudes PSA tootmistehastes või muude tööandjate juures. Ettevõtja teeb kättesaadavaks vahendid kohaliku ja piirkonna ettevõtluse arendamiseks ning pakub kõrgetasemelist ettevõtluse alast nõustamist ja koolitust. Mõningat toetust on kavas anda ka ettevõtja tarnijatele.

Sihtrühmas olevad toetusesaajad ja kavandatud meetmed

Sihtrühma kuuluvad toetusesaajad

21. Sihtrühma kuuluvad töötajad jagunevad soo, kodakondsuse ja vanuse alusel järgmiselt:

Kategooria || Sihtrühma kuuluvate toetusesaajate arv

Sugu: || mehed: || 1 896 || (80,44 %)

|| naised: || 461 || (19,56 %)

Kodakondsus: || Euroopa Liidu kodanikud: || 2 135 || (90,58 %)

|| ELi mittekuuluvate riikide kodanikud || 222 || (9,42 %)

Vanusegrupp: || 15–24aastased: || 2 || (0,08 %)

|| 25–29aastased: || 47 || (1,99 %)

|| 30–54aastased: || 921 || (39,08 %)

|| 55–64aastased: || 1 387 || (58,85 %)

|| üle 64 aasta vanused: || 0 || (0,00 %)

22. Eeldatavasti meetmetes osalevate töötajate hinnanguline arv on 2357.

Kavandatud meetmete rahastamiskõlblikkus

23. Koondatud töötajatele osutatavad individuaalsed teenused koosnevad järgmistest meetmetest.

– Vastuvõtupunktid ja individuaalne nõustamine: Prantsusmaa ametiasutused vastutavad vastuvõtupunktide (23 EMDP-d (espaces de mobilite et de developpement professionnel) ja kaks PMP-d (poles de mobilite professionnel) avamise eest Aulnays and Rennes´is. Neis vastuvõtupunktides antakse töötajatele juhiseid ja nõustatakse neid ning aidatakse neil oma karjääri plaanida. Vastuvõtupunktide ülesanne on nõustada töötajaid, tutvustada neile olemasolevaid võimalusi ja õpetada neile töö otsimiseks vajalikke oskusi. Vastuvõtupunktid kuuluvad ühtse üldstruktuuri alla, mis tagab nende kooskõlastatud toimimise. Luuakse ka vastuvõtupunktide ühine veebileht, kus on viited tekstidele, samuti faktid ja arvud.

– Väliseksperdid ja nõustajad, kes juhendavad töötajaid nende enda konkreetsete plaanide elluviimisel.

– Temaatilised töötoad, näiteks CV koostamise kohta, tööintervjuul kasutatavate tehnikate kohta jne.

– Regulaarne teavitamine, mille käigus vastuvõtupunktide töötajad informeerivad koondatud töötajaid (veebisaidid ja muud vahendid).

– Koolituskulud: Nõustamise abiga lepivad töötajad kokku oma individuaalsete karjääriplaanide saavutamiseks vajalikud koolitused ja panevad ennast neile koolitustele kirja.

– Koolitustoetused: Neid toetusi (allocations dans le cadre du conge de reclassement) maksab koondamisi läbiviiv ettevõtja esimese nelja kuu jooksul üksi ja EGFi toetust taotletakse alates viiendast kuust ning maksimaalselt 12 kuuks. Komisjon tegi kindlaks, et need toetused ei ületa EGFi määruse artikli 7 lõikes 1 sätestatud 35 % ülempiiri kooskõlastatud individuaalse teenustepaketi teenuste kogumaksumusest.

– Ettevõtte loomise toetused: Selle toetuse saamiseks kõlblik töötaja võib otsustada, et tal on vaja nõustamist, koolitamist ja juhendamist, mille tulemusena ta loob uue ettevõtte, või seda, et ta loob uue ettevõtte, ilma et teda nõustataks ja juhendataks, sest tal on juba äriplaan ja ta on piisavalt ettevalmistunud. Toetust makstakse asjaomaste ettevõtte loomise kulusid kajastavate dokumentide ettenäitamisel.

– Prantsusmaa ametiasutustel on kavas anda uute ettevõtete loomiseks ka intressivaba laenu. Selleks võivad nad otsustada kasutusele võtta Euroopa mikrokrediidirahastu vahendid.

24. Kirjeldatud kavandatud meetmed on aktiivsed tööturumeetmed, mis on EGFi määruse artikli 7 kohaselt rahastamiskõlblikud. Need meetmed ei asenda passiivseid sotsiaalkaitsemeetmeid.

25. Prantsusmaa ametiasutused on esitanud nõutud teabe meetmete kohta, mida asjaomased ettevõtted peavad võtma riigisiseste õigusaktide või kollektiivlepingute kohaselt. Nad on kinnitanud, et rahaline toetus EGFist ei asenda ühtegi niisugust meedet.

Hinnanguline eelarve

26. Hinnanguline kogukulu on 21 174 342 eurot, millest individuaalsete teenuste kogumaksumus on 21 133 946 eurot ning ettevalmistuse, halduse, teavitamise ja reklaami, kontrolli ja aruandlusega seotud kulud moodustavad 40 396 eurot.

27. EGFist taotletud rahalise toetuse kogusumma on 12 704 605 eurot (60 % kogukuludest). Alljärgnevas tabelis on hinnanguline kulu ühe töötaja kohta ümardatud lähima täissummani eurodes.

Meetmed || Osalejate hinnanguline arv || Hinnanguline kulu osaleja kohta (eurodes) || Hinnanguline kogukulu (eurodes)

Individuaalsed teenused (EGFi määruse artikli 7 lõike 1 punktide a ja c kohased meetmed)

Vastuvõtupunktid ja toimikute koostamine (structures d'accueil et traitement des dossiers) || 2 357 || 461 || 1 086 275

Väliseksperdid ja nõustajad (cabinets de conseil) || 2 041 || 982 || 2 003 278

Temaatilised töötoad (ateliers thematiques) || 148 || 243 || 35 925

Töötajate regulaarne teavitamine (information des salaries) || 2 357 || 11 || 26 600

Koolituskulud (depenses des formations) || 1 075 || 3 129 || 3 363 675

Ettevõtte loomise toetused (aides a la creation d'entreprises -- primes) || 1 120 || 6 448 || 7 221 312

Kokku (a): || – || 13 737 065

(65 %)

Toetused ja stiimulid (EGFi määruse artikli 7 lõike 1 punkti b kohased meetmed)

Koolitustoetused || 1 075 || 6 881 || 7 396 881

Kokku (b): || – || 7 396 881

(35 %)

EGFi määruse artikli 7 lõike 4 kohased meetmed:

1. Ettevalmistav tegevus || – || 0

2. Haldamine || – || 10 396

3. Teavitamine ja reklaam || – || 0

4. Kontroll ja aruandlus || – || 30 000

Kokku (c): || – || 40 396

(0,19 % )

Kogumaksumus (a + b + c): || – || 21 174 342

EGFi toetus (60 % kogumaksumusest): || – || 12 704 605

28. Kulutused tabelis esitatud meetmetele kui EGFi määruse artikli 7 lõike 1 punkti b kohastele meetmetele ei ületa 35 % kooskõlastatud individuaalse teenustepaketi teenuste kogumaksumusest. Prantsuse ametiasutused kinnitasid, et nende meetmete puhul nõutakse sihtrühmas olevate toetusesaajate osalemist tööotsingul või koolitustegevuses.

29. Prantsusmaa ametiasutused kinnitasid, et füüsilisest isikust ettevõtjate ja selliste isikute puhul, kes on alustanud tegevust ettevõtjana või kes on ettevõtte üle võtnud, ei ületa investeeringud 15 000 eurot toetusesaaja kohta.

Kulude rahastamiskõlblikkuse periood

30. Prantsusmaa ametiasutused hakkasid sihtrühmas olevatele toetusesaajatele individuaalseid teenuseid osutama 3. juunil 2013. Seega võib punktis 24 osutatud meetmete kulutuste katteks saada EGFilt toetust alates 3. juunist 2013 kuni 25. aprillini 2016.

31. Prantsusmaa ametiasutused hakkasid kandma halduskulusid EGFi rakendamisega seoses alates 2. jaanuarist 2014. Ettevalmistus-, haldus-, teavitamis- ja reklaami- ning kontrolli- ja aruandlusmeetmete kulutuste katteks võib seega saada EGFist toetust alates 2. jaanuarist 2014 kuni 25. oktoobrini 2016.

Vastastikune täiendavus liikmesriikide või liidu vahenditest rahastatavate meetmetega

32. Prantsusmaa ametiasutused ei ole teavitanud riiklikke eel- ega kaasrahastamise allikaid ei oma taotluses ega vastuses komisjoni küsimustele.

33. Prantsusmaa ametiasutused kinnitasid, et kui mitte arvestada koondamisi teostava ettevõtja jaoks kohustuslikke töötajate toetusmeetmeid, mis tulenevad juriidilistest kohustustest või kollektiivlepingutest, siis on koondatud töötajate toetamiseks mõeldud ainsad meetmed need, mida pakutakse EGFi toetuse kaudu. Ametiasutused lisasid teabe mitmesuguste meetmete kohta, mida koondamisi teostav ettevõtja võtab koondamistest mõjutatud piirkonna majanduse elavdamise toetamiseks.

Menetlused, mida järgitakse sihtrühma kuuluvate toetusesaajate või nende esindajatega või sotsiaalpartneritega, kohalike ja piirkondlike asutustega konsulteerimisel

34. Prantsusmaa ametiasutused on andnud teada, et kooskõlastatud individuaalne teenustepakett on koostatud sihtrühmas olevate toetusesaajate esindajate ja sotsiaalpartneritega konsulteerides. PSA juhtkonna ja ametiühingute esindajate ning erinevatel tasemetel tegutsevate töönõukogude osavõtul toimus ajavahemikus 12. juulist 2012 kuni detsembrini 2013 hulgaliselt koosolekuid, kus kaaluti meetmeid töökohtade säilitamiseks.

Haldus- ja kontrollisüsteemid

35. Taotlus sisaldab haldus- ja kontrollisüsteemi üksikasjalikku kirjeldust, milles on täpsustatud asjaomaste asutuste vastutusalad. Prantsusmaa teatas komisjonile, et rahalise toetuse andmist haldab tööhõive- ja tervishoiu ministeeriumi juurde kuuluv töö ja kutsehariduse osakond DGEFP (Délégation générale à l’emploi et à la formation professionnelle). Makseid haldab sama ministeeriumi finants- ja moderniseerimise osakonna alla kuuluv finantsüksus MAFI (Mission des Affaires Financiere). Sertifikaate väljastab Nantes´i rahanduse peadirektoraadi sertifitseerimisosakond (Pôle de Certification).

Asjaomase liikmesriigi kohustused

36. Prantsusmaa ametiasutused on esitanud kõik järgmiste tingimustega seotud nõutavad tagatised:

– kavandatud meetmetele juurdepääsu võimaldamisel ja nende rakendamisel järgitakse võrdse kohtlemise ja mittediskrimineerimise põhimõtteid;

– riigi ja ELi õigusaktides sätestatud nõuded kollektiivse koondamise kohta on täidetud;

– kavandatud meetmed ei saa toetust liidu muudest fondidest ega rahastamisvahenditest ning välistatud on topeltrahastamine;

– kavandatud meetmed täiendavad struktuurifondidest rahastatavaid meetmeid;

– EGFi rahaline toetus vastab liidu riigiabi menetlus- ja materiaalõiguse normidele.

Kuna PSA jätkas oma tegevust ka pärast koondamisi, kinnitasid Prantsusmaa ametiasutused komisjonile, et PSA on koondamiste puhul täitnud oma juriidilised kohustused ja on kooskõlas nendega oma töötajate eest hoolt kandnud.

MÕJU EELARVELE

Eelarvet käsitlev ettepanek

37. Nõukogu 2. detsembri 2013. aasta määruse (EL, Euratom) nr 1311/2013 (millega määratakse kindlaks mitmeaastane finantsraamistik aastateks 2014–2020)[8] artikli 12 kohaselt ei tohi EGF ületada iga-aastast maksimaalset summat, milleks on 150 miljonit eurot (2011. aasta hindades).

38. Olles taotlust hinnanud EGF määruse artikli 13 lõikes 1 sätestatud tingimuste kohaselt ning arvestades sihtrühma kuuluvate toetusesaajate arvu, kavandatavaid meetmeid ja hinnangulisi kulusid, teeb komisjon ettepaneku võtta EGFi vahendeid kasutusele 12 704 605 euro ulatuses, mis moodustab 60 % kavandatavate meetmete kogukuludest, et anda taotluse alusel rahalist toetust.

39. EGFi kasutuselevõtmise ettepaneku kohta teevad otsuse Euroopa Parlament ja nõukogu ühiselt, nagu on sätestatud Euroopa Parlamendi, nõukogu ja komisjoni 2. detsembri 2013. aasta institutsioonidevahelise kokkuleppe (eelarvedistsipliini, eelarvealase koostöö ning usaldusväärse finantsjuhtimise kohta)[9] punktis 13.

Seotud õigusaktid

40. Koos EGFi kasutuselevõtmise otsuse ettepanekuga esitab komisjon Euroopa Parlamendile ja nõukogule ettepaneku vahendite ümberpaigutamiseks asjakohastele eelarveridadele summas 12 704 605 eurot.

41. Koos EGFi kasutuselevõtmise otsuse ettepanekuga võtab komisjon rakendusaktina vastu rahalise toetuse andmise otsuse, mis jõustub päeval, mil Euroopa Parlament ja nõukogu võtavad vastu otsuse EGFi kasutuselevõtmise ettepaneku kohta.

Ettepanek:

EUROOPA PARLAMENDI JA NÕUKOGU OTSUS

Globaliseerumisega Kohanemise Euroopa Fondi kasutuselevõtmise kohta kooskõlas Euroopa Parlamendi, nõukogu ja komisjoni 2. detsembri 2013. aasta institutsioonidevahelise kokkuleppe (eelarvedistsipliini, eelarvealase koostöö ning usaldusväärse finantsjuhtimise kohta) punktiga 13 (taotlus EGF/2014/006 FR/PSA)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1309/2013, mis käsitleb Globaliseerumisega Kohanemise Euroopa Fondi (2014–2020) ja millega tunnistatakse kehtetuks määrus (EÜ) nr 1927/2006,[10] eriti selle artikli 15 lõiget 4,

võttes arvesse Euroopa Komisjoni ettepanekut,

toimides kooskõlas Euroopa Parlamendi, nõukogu ja komisjoni 2. detsembri 2013. aasta institutsioonidevahelise kokkuleppe (eelarvedistsipliini, eelarvealase koostöö ning usaldusväärse finantsjuhtimise kohta)[11] punktis 13 sätestatud menetlusega

ning arvestades järgmist:

(1) Globaliseerumisega Kohanemise Euroopa Fond (EGF) on asutatud selleks, et osutada abi töötajatele, kes on koondatud, ja füüsilisest isikust ettevõtjatele, kes on lõpetanud oma tegevuse maailma kaubanduses globaliseerumise tõttu toimunud oluliste struktuurimuutuste tagajärjel, määruses (EÜ) nr 546/2009[12] käsitletud ülemaailmse finants- ja majanduskriisi jätkumise tõttu või uue ülemaailmse finants- ja majanduskriisi tõttu, ning aidata neil tööturule tagasi pöörduda.

(2) Nõukogu määruse (EL, Euratom) nr 1311/2013 (millega määratakse kindlaks mitmeaastane finantsraamistik aastateks 2014–2020)[13] artiklis 12 on sätestatud, et EGFist makstav toetus ei tohi ületada iga-aastast maksimaalset summat, milleks on 150 miljonit eurot (2011. aasta hindades).

(3) Prantsusmaa esitas 25. aprillil 2014 taotluse EGFi kasutuselevõtmiseks seoses koondamistega[14] Prantsusmaal ettevõttes Peugeot Citroën Automobiles ning täiendas taotlust lisateabega vastavalt määruse (EL) nr 1309/2013 artikli 8 lõikele 3. Taotlus vastab EGFi rahalise toetuse kindlaksmääramise nõuetele, mis on sätestatud määruse (EL) nr 1309/2013 artiklis 13.

(4) Seega tuleks võtta kasutusele EGFi vahendid, et anda Prantsusmaa esitatud taotluse rahuldamiseks rahalist toetust summas 12 704 605 eurot,

ON VASTU VÕTNUD KÄESOLEVA OTSUSE:

Artikkel 1

Euroopa Liidu 2014. aasta üldeelarvest võetakse Globaliseerumisega Kohanemise Euroopa Fondi (EGF) raames kasutusele 12 704 605 eurot kulukohustuste ja maksete assigneeringutena.

Artikkel 2

Käesolev otsus avaldatakse Euroopa Liidu Teatajas.

Brüssel,

Euroopa Parlamendi nimel Nõukogu nimel

president eesistuja

[1] ELT L 347, 20.12.2013, lk 855.

[2] Euroopa Parlamendi ja nõukogu määrus (EÜ) nr 1893/2006, 20. detsember 2006, millega kehtestatakse majanduse tegevusalade statistiline klassifikaator NACE Revision 2 ning muudetakse nõukogu määrust (EMÜ) nr 3037/90 ja teatavaid EÜ määrusi, mis käsitlevad konkreetseid statistikavaldkondi. (ELT L 393, 30.12.2006, lk. 1).

[3] Kooskõlas määruse (EL) nr 1309/2013 artikli 7 lõikega 4.

[4] Komisjoni määrus (EL) nr 1046/2012, 8. november 2012, millega rakendatakse Euroopa Parlamendi ja nõukogu määrust (EÜ) nr 1059/2003, millega kehtestatakse ühine statistiliste territoriaalüksuste liigitus (NUTS), seoses uueks piirkondlikuks jaotuseks vajalike aegridade edastamisega (ELT L 310, 9.11.2012, lk 34).

[5] EGFi määruse artikli 3 punkti a tähenduses.

[6] http://www.ccfa.fr/IMG/pdf/ccfa_ra2012_fr_web-2.pdf

[7] http://www.oica.net/category/production-statistics/

[8] ELT L 347, 20.12.2013, lk 884.

[9] ELT C 373, 20.12.2013, lk 1.

[10] ELT L 347, 20.12.2013, lk 855.

[11] ELT C 373, 20.12.2013, lk 1.

[12] ELT L 167, 29.6.2009, lk 26.

[13] ELT L 347, 20.12.2013, lk 884.

[14] EGFi määruse artikli 3 punkti a tähenduses.